Title: Ministerstvo práce, sociálnych vecí
Author: Gajdosova
Last saved by: agenda0
Company: MPSVR SR

Predkladacia správa

Podľa plánu práce vlády SR na rok 2001 MPSVR SR v spolupráci s Ministerstvom zdravotníctva SR, Ministerstvom vnútra SR, Ministerstvom obrany SR, Ministerstvom financií SR, Sociálnou poisťovňou, Národným úradom práce a so Všeobecnou zdravotnou poisťovňou predkladá na rokovanie „Návrh na zriadenie medzirezortnej komisie pre koordináciu systémov sociálneho zabezpečenia“. 

Efektívna koordinácia systémov sociálneho zabezpečenia Slovenskej republiky a Európskej únie si vyžaduje dôkladnú organizačnú, materiálnu, personálnu a legislatívnu prípravu.

Dôraz je kladený na dve základné potreby:

 1. Pripraviť Slovenskú republiku na realizáciu slobodného pohybu osôb a s tým súvisiacu koordináciu systémov sociálneho zabezpečenia, vrátane exportu a importu rôznych dávok v súlade s článkom 39 zmluvy o EÚ a článku 42, tak aby spolupráca v oblasti sociálneho zabezpečenia smerovala k prispôsobovaniu systémov novej hospodárskej a sociálnej situácii. 

2. Pripraviť Slovenskú republiku na pôsobenie v európskych štruktúrach, a to jednak v tých, ktoré vyplývajú zo Zmluvy o Európskej únii (primárna legislatíva) a jednak v tých, ktoré vyplývajú zo sekundárnej legislatívy (najmä Nariadenie rady (EHS) 1408/71 a Nariadenie (EHS) 574/72) – ide najmä o:

 Správnu komisiu pre sociálne zabezpečenie migrujúcich pracovníkov,
 Poradný výbor pre sociálne zabezpečenie migrujúcich pracovníkov.

Hlavný náčrt okruhov problémov na riešenie bol zapracovaný v Národnom programe pre prijatie acquis communautaire. Úlohy sú termínované tak, aby SR bola pripravená na koordináciu v roku 2002, najneskôr do referenčného dátumu vstupu 1.1.2004.

Minister práce, sociálnych vecí a rodiny SR by mal byť splnomocnený vládou gestorstvom v oblasti koordinácie systémov sociálneho zabezpečenia SR a EÚ. Takto by bolo možné efektívne plniť záväzky SR voči EÚ a bolo by umožnené plnenie úloh v tejto oblasti nielen v predvstupovom období ale bol by tým daný predpoklad pre trvalé riešenie pre obdobie plného členstva v EÚ. Kompetencie v oblasti sociálneho zabezpečenia v SR nemusia byť z toho dôvodu menené a ani prípadná reforma nebude mať vplyv na takéto riešenie. 

Z vyššie uvedených dôvodov navrhujeme zriadiť pri MPSVR SR medzirezortnú komisiu pre zabezpečenie koordinácie systémov  sociálneho zabezpečenia na národnej úrovni vo vzťahu k EÚ. Táto komisia by bola poradným orgánom ministra práce, sociálnych vecí a rodiny SR pri plnení poverenia vlády v oblasti koordinácie systémov sociálneho zabezpečenia SR a EÚ. Podobný postup je uplatňovaný v oblasti uzatvárania bilaterálnych zmlúv o sociálnom zabezpečení.

Zo skúseností členských krajín, ktoré vstupovali do EÚ v ostatnom období a zo skúseností a postupov kandidátskych krajín (najmä tzv. 1. pôvodnej skupiny) vyplýva, že vzhľadom na národnú diverzifikáciu sociálneho zabezpečenia v Slovenskej republike je prospešné zriadenie medzirezortnej komisie, reprezentujúcej všetky organizácie SR vykonávajúce sociálne zabezpečenie. 

Predkladaný návrh bol riadne medzirezortne spripomienkovaný a je predkladaný bez rozporov.